卜式，漢河南人也。以田蓄為事。入山牧，十餘年，羊致千餘頭。時漢方事匈奴，式上書，願輸家財半助邊。上使使問式何欲。式曰：「天子誅匈奴，愚以為賢者宜死節，有財者宜輸之，如此而匈奴可滅也。」上以式長者，乃召拜式為中郎，賜爵左庶長；遷成皋令，將漕最。上以式朴忠，拜為齊王太傅，轉為相。會呂嘉反，式上書：「願與子男請行死之，以盡臣節。」上賢之，賜爵關內侯。明年當封禪，式不習文章，貶為太子太傅。以壽終。